title: KOMISSION TÄYTÄNTÖÖNPANOASETUS (EU) …/…, laivavarusteiden elektronisten tunnisteiden teknisistä arviointiperusteista

text:
               KOMISSION TÄYTÄNTÖÖNPANOASETUS (EU) …/…,

               annettu 19.4.2018,

               laivavarusteiden elektronisten tunnisteiden teknisistä arviointiperusteista

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon laivavarusteista ja neuvoston direktiivin 96/98/EY kumoamisesta 23 päivänä heinäkuuta 2014 annetun direktiivin 2014/90/EU
                  1
                ja erityisesti sen 11 artiklan 4 kohdan,

               sekä katsoo seuraavaa:

               (1)Direktiivissä 2014/90/EU siirretään komissiolle täytäntöönpanovalta vahvistaa elektronisten tunnisteiden suunnittelua, suorituskykyä, kiinnittämistä ja käyttöä koskevat asianmukaiset tekniset arviointiperusteet.

               (2)Asiasta suoritetussa kustannus-hyötyanalyysissa
                  2
                elektronisten tunnisteiden käyttö ruorimerkin täydentämiseksi arvioitiin myönteiseksi.

               (3)Laivavarusteiden elektroniset tunnisteet eivät edellytä raskaita investointeja, mutta niistä saadaan hyötyjä valmistajille, alusten omistajille ja liikenteenharjoittajille sekä markkinavalvontaviranomaisille.

               (4)Tässä asetuksessa säädetyt eritelmät perustuvat kustannus-hyötyanalyysin yhteydessä tehtyyn käytettävissä olevien teknologioiden vertailuun sekä siihen perustuviin ehdotuksiin, jotka koskevat laivavarusteiden tunnistamiseen käytettävien koodien rakennetta.

               (5)Olemassa olevien tietovälineiden ja tiedonvaihtoarkkitehtuurien vertailu kustannus-hyötyanalyysin yhteydessä johti suositukseen, jonka mukaan sopivinta teknologiaa ovat tietomatriisikoodit ja radiotaajuustunnistus (RFID).

               (6)Kustannus-hyötyanalyysissä kävi ilmi myös, että koska elektronisten tunnisteiden tiedontallennuskapasiteetti on rajallinen, elektronisissa tunnisteissa olevissa tiedoissa on oltava linkki tietokantoihin, joissa on yksityiskohtaisempaa tietoa. Tässä asetuksessa määritetyt tietomatriisikoodit ja radiotaajuustunnistus (RFID) sisältävät keskeiset tiedot, joiden avulla kyseinen linkki voidaan muodostaa.

               (7)Näin ollen laivavarusteissa olisi käytettävä yksilöllistä tunnistetta, joka perustuu standardoituun, elektronisen tunnisteen tyypistä riippumattomaan koodirakenteeseen. Tällaisen tunnisteen olisi oltava riittävän joustava, jotta mahdollistetaan käyttäjien suora pääsy tärkeimpiin laivavarusteita koskeviin tietokantoihin.

               (8)Tietovälineessä vaadittavien tietojen koodausmuodon olisi perustuttava ISO-standardeihin. Muodon olisi myös annettava mahdollisuus koodata lisätietoa valmistajien käyttöä varten, ja valmistajien olisi erityisesti voitava sisällyttää tietovälineeseen lisäturvaominaisuuksia, joiden avulla voidaan paremmin tunnistaa väärennetyt tuotteet.

               (9)Jotta löytäminen silmämääräisen tarkastuksen avulla olisi helpompaa, laivavarusteissa, joissa on ruorimerkin korvaavia elektronisia tunnisteita, olisi oltava asianmukainen tunnus.

               (10)Tässä asetuksessa säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean (COSS-komitean) lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Tässä asetuksessa tarkoitetaan

               1) ’elektronisella tunnisteella’ merkintää, jossa on radiotaajuustunnistus (RFID) tai tietomatriisikoodi;

               2) ’sovellustunnisteella’ numeerista etuliitettä, jota käytetään määrittämään koodattujen tietoelementtien merkitys ja muoto.

               2 artikla

               Laivavarusteiden valmistajat voivat käyttää seuraavia elektronisia tunnisteita siten kuin ne määritetään liitteessä:

               a) RFID-tunnisteet, jotka on kiinnitetty pysyvästi laivavarusteeseen;

               b) optisesti luettavat tunnisteet, jotka sisältävät laivavarusteeseen pysyvästi kiinnitettyjä tietomatriisikoodeja; tai

               c) optisesti luettavat tunnisteet, jotka sisältävät laivavarusteeseen pysyvästi merkittyjä tietomatriisikoodeja.

               3 artikla

               Ruorimerkin korvaavissa sähköisissä RFID-tunnisteissa on näkyvästi, helposti luettavasti ja pysyvästi oltava liitteen 3.1 tai 3.2 kohdassa esitetty tunnus joko itse tunnisteissa tai niiden läheisyydessä.

               Laivavarusteissa, joissa on ruorimerkin korvaavia, tietomatriisikoodeja sisältäviä optisesti luettavia tunnisteita, on näkyvästi, helposti luettavasti ja pysyvästi oltava liitteen 3.3 kohdassa esitetty tunnus joko itse tunnisteissa tai niiden läheisyydessä.

               4 artikla

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 19.4.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL 257, 28.8.2014, s. 146.

                     (2)

                        “The possible introduction of an electronic tag as a supplement or a replacement of the wheel mark in marine equipment”, tarjouskilpailu MOVE/D2/2015-372 V1.0,  Euroopan komissio, liikenteen ja liikkumisen pääosasto.

    ---documentbreak---

               LIITE

               1.Laivavarusteiden tunnistus

               1.1.Laivavarusteiden elektronisissa tunnisteissa on oltava sähköisesti luettava tunnistus radiotaajuustunnistuksena (RFID) tai optisesti luettavana tietomatriisikoodina, jossa on seuraavat tiedot:

               a) asianmukainen sovellustunniste standardin ISO/IEC 15434:2006 ja ISO/IEC 15418:2016 mukaisesti; käytetään joko ASC MH10 -tunnistetta tai GS1-sovellustunnistetta;

               b) direktiivin 2014/90/EU liitteessä II tarkoitettu vaatimustenmukaisuuden arviointimoduuli (tai -moduulit), jota käytetään vaatimustenmukaisuuden arviointiin [yksi kirjainmerkki];

               c) komission ilmoitetulle laitokselle direktiivin 2014/90/EU liitteessä IV olevan 3.1 kohdan mukaisesti antama tunnistenumero [4 merkkiä];

               d) yksikkökohtaisen todentamisen (G-moduuli) tai EY-tyyppitarkastuksen ja tyypinmukaisuustodistuksen (moduuli B ja D, E ja F) numero(t) [enintään 20 aakkosnumeerista merkkiä].

               1.2.Edellä olevan 1.1 kohdan mukaisesti toimitettavien tietojen lisäksi elektroniset tunnisteet voivat myös sisältää tietoja, jotka liittyvät tuotantoyksikön numeroon, tuotekoodiin ja eränumeroon, ja/tai valmistajan standardin ISO/IEC 15434:2006 mukaisesti lisäämiä tietoja [tällöin käytetään joko ASC MH10 -tunnistetta tai GS1-sovellustunnistetta].

               1.3.Esimerkkejä:

               Moduulit B+D: [katso 1.2. kohta]+([asianmukainen tunniste]) B 0575 40123+D 0038 040124

               Moduulit B+E: [katso 1.2. kohta]+([asianmukainen tunniste]) B 0575 40123+E 0038 040125

               Moduulit B+F: [katso 1.2. kohta]+([asianmukainen tunniste]) B 0575 40123+F 0038 040126

               Moduuli G: [katso 1.2. kohta]+([asianmukainen tunniste]) G 0575 040126.

               2.Elektroniset tunnisteet

               2.1.RFID-tunnisteet

               RFID-tunnisteiden on toimittava taajuusalueella 860 MHz – 960 MHz standardin ISO/IEC 18000-6:2004 Type C mukaisesti.

               Elektroninen tunniste on kiinnitettävä kyseessä oleviin laivavarusteisiin lujasti ja pysyvästi siten, että elektroninen tunniste voidaan lukea tarkoitetulla tavalla koko laivavarusteen odotetun eliniän ajan.

               2.2.Tietomatriisikoodit

               Tietomatriisikoodien on oltava standardin ISO/IEC 16022:2006 mukaisia.

               Elektroninen tunniste on merkittävä tai kiinnitettävä kyseessä oleviin laivavarusteisiin lujasti ja pysyvästi siten, että elektroninen tunniste voidaan lukea tarkoitetulla tavalla koko laivavarusteen odotetun eliniän ajan.

               3.Tunnukset

               3.1.

               3.2.

               3.3.


title: KOMISSION TÄYTÄNTÖÖNPANOASETUS (EU) …/…, Euroopan unionin rautatievirastolle maksettavista maksuista ja palkkioista sekä niiden maksuehdoista

text:
               KOMISSION TÄYTÄNTÖÖNPANOASETUS (EU) …/…,

               annettu 2.5.2018,

               Euroopan unionin rautatievirastolle maksettavista maksuista ja palkkioista sekä niiden maksuehdoista

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon Euroopan unionin rautatievirastosta ja asetuksen (EY) N:o 881/2004 kumoamisesta 11 päivänä maaliskuuta 2016 annetun Euroopan parlamentin ja neuvoston asetuksen (EU) 2016/796
                  1
                ja erityisesti sen 80 artiklan,

               sekä katsoo seuraavaa:

               (1)Euroopan unionin rautatieviraston, jäljempänä ’virasto’, tulot koostuvat unionin rahoitusosuudesta sekä maksuista ja palkkioista, jotka hakijat suorittavat todistuksia, lupia ja hyväksymispäätöksiä koskevien hakemusten käsittelystä, muutostenhaun käsittelystä ja muista viraston asetuksen (EU) 2016/796 64 artiklan mukaisesti tarjoamista palveluista.

               (2)Virastolle suoritettavat maksut ja palkkiot olisi vahvistettava läpinäkyvällä, tasapuolisella ja yhdenmukaisella tavalla, tavoitteena erityisesti yksinkertaistaminen. Maksut ja palkkiot eivät saisi johtaa tarpeettomien taloudellisten rasitteiden asettamiseen yrityksille, eivätkä ne saisi vaarantaa Euroopan rautatiealan kilpailukykyä.

               (3)Maksujen ja palkkioiden laskennassa olisi tapauksen mukaan otettava huomioon hakemusten käsittelyssä mukana olevasta henkilöstöstä ja ulkopuolisista asiantuntijoista aiheutuvat kustannukset. Huomioon olisi myös otettava hakemusten käsittelyyn liittyvien tukipalvelujen ja -toimintojen kustannukset sekä kaikki muut kyseisten palvelujen tarjoamisesta aiheutuvat toimintakustannukset. Kustannusten olisi liityttävä ja oltava oikeassa suhteessa asiaan liittyviin toimintoihin, ja niiden olisi oltava syrjimättömiä.

               (4)Viraston perimien maksujen ja palkkioiden olisi katettava kaikki viraston tarjoamista palveluista aiheutuvat kustannukset.

               (5)Viraston näiden palvelujen tarjoamiseen käyttämästä ajasta olisi laskutettava tuntitaksa, kunnes järjestelmä on niin kehittynyt, että voidaan siirtyä kiinteiden hintojen järjestelmään. Viraston perimät maksut ja palkkiot olisi asetettava sellaiselle tasolle, että vältetään vaje tai merkittävä ylijäämän kertyminen, noudattaen asetusta (EU) 2016/796.

               (6)Maksettavat määrät eivät saisi riippua siitä, mihin hakija on sijoittautunut, eivätkä kielestä, jolla hakemus tehdään. Näin ollen matka- ja käännöskulut, jotka aiheutuvat siitä osasta hakemusta, jonka virasto käsittelee, olisi koottava yhteen ja jaettava kaikkien hakemusten kesken.

               (7)Maksut ja palkkiot olisi määritettävä vastaamaan pienten ja keskisuurten yritysten erityistarpeisiin. Yrityksillä olisi oltava mahdollisuus jakaa tarvittaessa maksut useaan erään.

               (8)Hakijoille on turvattu oikeus hakea muutosta asetuksen (EU) 2016/796 mukaisesti, ja heidän olisi voitava vedota tähän oikeuteen ja hakea muutosta viraston päätöksiin. Maksujen ja palkkioiden suorittamista ei pitäisi asettaa ennakkoedellytykseksi sille, että viraston tekemiin päätöksiin tehdyt valitukset voitaisiin ottaa tutkittavaksi. Muutoksenhaun käsittelystä olisi perittävä maksut ja palkkiot ainoastaan silloin, kun muutoksenhaku hylätään.

               (9)Hyvän projektinhallinnan mukaisesti hakijalla olisi oltava mahdollisuus pyytää arvio. Hakijalle olisi mahdollisuuksien mukaan ilmoitettava maksettavaksi todennäköisestä tulevasta määrästä ja maksun suoritustavasta. Maksujen ja palkkioiden maksamisen määräajat olisi vahvistettava.

               (10)Tietojen tässä asetuksessa vahvistetuista maksuista ja palkkioista olisi oltava julkisesti saatavilla. Viraston perimien maksujen mahdollisten tulevien tarkistusten olisi perustuttava läpinäkyvään arviointiin viraston kustannuksista sekä kansallisten turvallisuusviranomaisten tehtävistä aiheutuvista asiaan liittyvistä kustannuksista.

               (11)Tässä asetuksessa säädetyt toimenpiteet ovat asetuksen (EU) 2016/796 81 artiklassa tarkoitetun komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Kohde ja soveltamisala

               1.Tässä asetuksessa vahvistetaan maksut ja palkkiot, jotka on maksettava Euroopan unionin rautatievirastolle, jäljempänä ’virasto’, hakemusten käsittelystä asetuksen (EU) 2016/796 14, 20, 21 ja 22 artiklan mukaisesti sekä muiden viraston perustamisen tavoitteita toteuttavien palvelujen tarjonnasta. Siinä täsmennetään myös menetelmä, jota käytetään laskettaessa kyseisten maksujen ja palkkioiden suuruus, sekä maksuehdot.

               2.Tässä asetuksessa vahvistetaan myös menettelyt, joilla varmistetaan avoimuus, syrjimättömyys ja muut unionin oikeuden perusperiaatteet suhteessa kustannuksiin, jotka kansallisille turvallisuusviranomaisille aiheutuu sellaisten hakemusten kansallisen osan käsittelystä, joista virasto on vastuussa asetuksen (EU) 2016/796 14, 20 ja 21 artiklan mukaisesti.

               3.Tätä asetusta ei sovelleta maksuihin ja palkkioihin, jotka peritään seuraavista kansallisten turvallisuusviranomaisten suorittamista toiminnoista:

               a)yhteisiä turvallisuustodistuksia koskevien hakemusten käsittely direktiivin (EU) 2016/798
                  2
                10 artiklan 8 kohdan nojalla sekä asiaan liittyvä asetuksessa [direktiivin (EU) 2016/798 10 artiklan 10 kohdassa tarkoitettu täytäntöönpanosäädös]
                  3
                säädetty esiselvitysmenettely;

               b)kalustoyksikön markkinoillesaattamislupia tai kalustoyksikköjen tyyppihyväksyntöjä koskevien hakemusten käsittely direktiivin (EU) 2016/797
                  4
                21 artiklan 8 kohdan ja 24 artiklan 1 kohdan nojalla sekä komission täytäntöönpanoasetuksessa (EU) 2018/545
                  5
                säädetty asiaan liittyvä esiselvitysmenettely;

               c)lausunnon antaminen ERTMS-ratalaitteiden hyväksymistä koskevasta pyynnöstä direktiivin (EU) 2016/797 19 artiklan 3 kohdan viimeisen alakohdan mukaisesti;

               d)väliaikaisten lupien antaminen paikalla tehtäviin testeihin direktiivin (EU) 2016/797 21 artiklan 3 ja 5 kohdan mukaisesti.

               2 artikla

               Maksujen ja palkkioiden lajit

               1.Virasto perii maksut hakemusten käsittelystä, myös viraston esittämästä arviosta tai jos hakija peruu hakemuksen tai jos virasto muuttaa päätöstä. Virasto voi myös periä maksuja silloin, kun se kumoaa aiemman päätöksen sen vuoksi, ettei luvan tai todistuksen haltija ole noudattanut säännöksiä.

               2.Edellä 1 kohdassa tarkoitetut hakemukset koskevat seuraavia:

               a)asetuksen (EU) 2016/796 20 ja 21 artiklan mukaiset kalustoyksikön markkinoillesaattamisluvat ja kalustoyksikköjen tyyppihyväksynnät;

               b)asetuksen (EU) 2016/796 14 artiklan mukaiset yhtenäiset turvallisuustodistukset;

               c)asetuksen (EU) 2016/796 22 artiklan mukaiset hyväksymispäätökset siitä, että ERTMS-ratalaiteratkaisu on asiaankuuluvien YTE:ien mukainen;

               d)asetuksen (EU) 2016/796 58 artiklassa tarkoitettu muutoksenhaku tämän asetuksen 7 artiklan mukaisesti.

               3.Virasto perii palkkiot muiden palvelujen kuin 1 kohdassa tarkoitettujen palvelujen tarjonnasta, joka tapahtuu hakijan tai kenen tahansa muun henkilön pyynnöstä. Erityisesti se perii palkkiot asetuksessa (EU) 2018/545 ja asetuksessa [direktiivin (EU) 2016/798 10 artiklan 10 kohdassa tarkoitettu täytäntöönpanoasetus]
                  6
                säädetystä esiselvitysmenettelystä.

               4.Virasto julkaisee luettelon palveluista verkkosivustollaan.

               3 artikla

               Maksujen ja palkkioiden laskenta

               1.Maksujen ja palkkioiden määrä on seuraavien yhteissumma:

               a)viraston henkilöstön ja ulkopuolisten asiantuntijoiden hakemuksen käsittelyyn käyttämä tuntimäärä kerrottuna viraston tuntitaksalla; ja

               b)kansallisille turvallisuusviranomaisille hakemuksen kansallisen osan käsittelystä aiheutuvat kustannukset.

               2.Virasto soveltaa 130 euron tuntitaksaa 1 kohdan a alakohdan soveltamiseksi.

               4 artikla

               Arviot maksuista ja palkkioista

               1.Virasto antaa hakijan pyynnöstä suunta-antavan arvion hakemukseen tai palveluista tehtyyn pyyntöön liittyvien maksujen ja palkkioiden suuruudesta, ja tiedottaa, milloin laskut esitetään.

               Hakemuksen käsittelyssä mukava olevien kansallisten turvallisuusviranomaisten on esitettävä 3 artiklan 1 kohdan b alakohdassa tarkoitetuista kustannuksistaan virastolle suunta-antava arvio, joka liitetään viraston esittämään arvioon.

               2.Hakemuksen käsittelyn aikana viraston ja kansallisten turvallisuusviranomaisten on seurattava kustannuksiaan. Hakijan pyynnöstä virasto ilmoittaa asiasta hakijalle, jos kustannukset uhkaavat ylittää arvion yli 15 prosentilla.

               3.Jos hakemuksen tai palvelun käsittely kestää kauemmin kuin yhden vuoden, hakija voi pyytää virastolta uuden arvion.

               4.Jos arvioita tai niiden tarkistamista pyydetään, direktiivin (EU) 2016/797 19 artiklan 4 kohdassa ja 21 artiklan 6 kohdassa sekä direktiivin (EU) 2016/798 10 artiklan 6 kohdassa vahvistetut määräajat voidaan keskeyttää enintään kymmeneksi työpäiväksi.

               5 artikla

               Maksuehdot

               1.Virasto esittää laskun suoritettaviksi tulevista maksuista ja palkkioista 30 kalenteripäivän kuluessa

               a)viraston tai valituslautakunnan päätöksen päivämäärästä; tai

               b)tarjotun palvelun päättymispäivästä; tai

               c)hakemuksen peruuttamisen päivämäärästä; tai

               d)hakemuksen käsittelyn lopettamiseen johtaneen muun tapahtuman päivämäärästä.

               2.Laskussa on mainittava

               a)viraston käyttämä tuntimäärä; ja

               b)tapauksen mukaan, asiasta vastaavan kansallisen turvallisuusviranomaisen veloittamat kustannukset. Nämä on määriteltävä suhteessa tehtävään ja käytettyyn aikaan tai kiinteinä hintoina, joita sovelletaan hakemuksen kansallisen osan käsittelyyn.

               3.Kansallisten turvallisuusviranomaisten on toimitettava virastolle viimeistään viraston näin pyytäessä laskelma osallistumisestaan aiheutuvista kustannuksista sisällytettäväksi viraston laatimaan laskuun.  Kustannuslaskelmassa on esitettävä kustannusten laskentatapa yksityiskohtaisesti.

               4.Maksut ja palkkiot ilmaistaan ja maksetaan euromääräisinä.

               5.Virasto ilmoittaa hakijoille päätöksestä ja esittää laskun asetuksen (EU) 2016/796 12 artiklassa tarkoitetun keskitetyn palvelupisteen välityksellä.

               6.Virasto voi laskuttaa välimaksuja 6 kuukauden välein.

               7.Maksut ja palkkiot maksetaan tilisiirtona viraston tätä tarkoitusta varten osoittamalle pankkitilille.

               8.Hakijoiden on varmistettava, että maksettavat määrät suoritetaan virastolle ja myös mahdolliset maksun suorittamiseen liittyvät pankkikulut maksetaan 60 kalenterivuorokauden kuluessa laskun tiedoksiantamispäivästä.

               9.Jos hakija on pk-yritys, virasto ottaa huomioon pyynnöt määräajan kohtuullisesta pidentämisestä ja maksun suorittamisesta erissä.

               Tämän asetuksen soveltamiseksi pk-yrityksellä tarkoitetaan yritystä, jonka palveluksessa on vähemmän kuin 250 työntekijää ja jonka vuosiliikevaihto on enintään 50 miljoonaa euroa tai vuosittaisen taseen loppusumma enintään 43 miljoonaa euroa.

               10.Kansalliset turvallisuusviranomaiset saavat korvauksen hakemusten kansallisen osan käsittelystä aiheutuneista kustannuksista 8 ja 9 kohdassa tarkoitetuissa määräajoissa.

               6 artikla

               Maksujen laiminlyönti

               1.Jos virasto ei ole saanut maksua 5 artiklan 8 ja 9 kohdassa säädetyssä määräajassa, se voi periä korkoa kultakin ylimenevältä kalenteripäivältä, kunnes maksu on saatu, ja se soveltaa Euroopan parlamentin ja neuvoston asetuksen (EU, Euratom) N:o 966/2012
                  7
                80 artiklassa säädettyjä perintää koskevia sääntöjä.

               2.Viivästyskorkona käytetään Euroopan keskuspankin perusrahoitusoperaatioihinsa soveltaman korkokannan mukaista Euroopan unionin virallisen lehden C-sarjassa julkaistua, maksuajan päättymiskuukauden ensimmäisen päivän korkoa korotettuna kahdeksalla prosenttiyksiköllä.

               3.Jos virastolla on näyttöä siitä, että hakijan maksukyky voi olla heikentynyt, virasto voi hylätä hakemuksen, ellei hakija toimita pankkitakausta tai vakuustalletusta.

               4.Virasto voi hylätä uuden hakemuksen, jos hakija ei ole täyttänyt viraston aiemmin suorittamista lupa-, todistus- tai hyväksymistehtävistä tai palveluista aiheutuneita maksuvelvoitteitaan, kunnes hakija maksaa suorittamatta olevat erääntyneet määrät kyseisistä lupa-, todistus- tai hyväksymistehtävistä tai palveluista.

               5.Virasto ryhtyy kaikkiin tarvittaviin oikeudellisiin toimiin varmistaakseen, että esitetyt laskut maksetaan kokonaisuudessaan. Kansallisten turvallisuusviranomaisten, jotka ovat toimittaneet kustannuslaskelman korvauksen saamiseksi, on tuettava virastoa tässä menettelyssä.

               7 artikla

               Muutoksenhaku ja siitä suoritettavat maksut

               1.Virasto perii maksun kaikesta muutoksenhausta, joka hylätään tai peruutetaan.

               2.Muutoksenhausta perittävä maksu on 10 000 euroa tai muutoksenhaun kohteena olevasta päätöksestä peritty summa riippuen siitä, kumpi on pienempi.

               3.Valituslautakunnan kirjaaja ilmoittaa muutoksenhakijalle maksuehdoista. Muutoksenhakijalla on 30 kalenteripäivän maksuaika päivästä, jona lasku annettiin tiedoksi.

               4.Hakija voi hakea muutosta laskutettuihin maksuihin ja palkkioihin valituslautakunnalta.

               8 artikla

               Hintojen julkaiseminen ja tarkistaminen

               1.Virasto julkaisee 3 artiklassa tarkoitetun tuntitaksansa verkkosivustollaan.

               2.Kansallisen turvallisuusviranomaisen on julkaistava 3 artiklan 1 kohdan b alakohdassa tarkoitettujen virastolta perittävien kustannusten perusteena käytetyt hinnat. Jos kansallinen turvallisuusviranomainen soveltaa kiinteää hintaa, sen on määriteltävä, missä tapauksissa lupiin ja todistuksiin sovelletaan kiinteää hintaa.

               3.Viraston verkkosivustolla on oltava linkki näihin tietoihin.

               4.Virasto sisällyttää asetuksen (EU) 2016/796 51 artiklan 1 kohdan a alakohdassa tarkoitettuun vuosikertomukseen tiedot seikoista, jotka ovat tuntitaksan, taloudellisten tulosten ja ennusteiden perustana.

               9 artikla

               Viraston menettelyt

               1.Pitääkseen 1 artiklan 1 kohdassa tarkoitettuja maksuja ja palkkioita vastaan suoritettavista toiminnoista aiheutuneet tulot ja menot erillään viraston muista tuloista ja menoista virasto

               a)vastaanottaa ja pitää maksuista ja palkkioista saadut tulot erillisellä pankkitilillä;

               b)laatii vuosittain kertomuksen kaikista tuloista ja menoista, jotka liittyvät maksuja ja palkkioita vastaan suoritettaviin toimintoihin, ja kustannusrakenteesta ja -tehokkuudesta.

               2.Jos varainhoitovuoden lopussa maksuista ja palkkioista saadut kokonaistulot ovat suuremmat kuin maksuja ja palkkioita vastaan suoritettujen toimintojen kokonaiskustannukset, ylijäämä on pidettävä talousarviovarauksena ja käytettävä yli- tai alijäämän hoitoon viraston varainhoitoasetuksen mukaisesti.

               3.On varmistettava, että maksuja ja palkkioita vastaan suoritettavista toiminnoista saadaan vakaasti tuloja.

               10 artikla

               Arviointi ja uudelleentarkastelu

               1.Maksuja ja palkkioita koskeva järjestelmä arvioidaan varainhoitovuosittain. Arviointi perustuu viraston aiempiin taloudellisiin tuloksiin ja virastoon arvioon menoistaan ja tuloistaan. Se on myös yhteydessä viraston yhtenäiseen ohjelma-asiakirjaan.

               2.Arvioituaan viraston taloudellisia tuloksia ja ennusteita komissio tarkistaa tarpeen mukaan maksuja ja palkkioita.

               3.Ottaen huomioon tiedot, jotka virasto toimittaa 8 artiklassa tarkoitetussa vuosikertomuksessaan, tätä asetusta tarkastellaan uudelleen 16 päivään kesäkuuta 2022 mennessä kiinteiden maksujen ottamiseksi asteittain käyttöön.

               11 artikla

               Siirtymäsäännökset

               Asetuksen (EU) 2018/545 55 artiklan 4 kohdassa ja [direktiivin (EU) 2016/798 10 artiklan 10 kohdassa tarkoitetun täytäntöönpanoasetuksen] 15 artiklan 4 kohdassa tarkoitetuissa tapauksissa ennen hakemuksen esittämistä virastolle tehty työ ei kuulu tässä asetuksessa säädettyjen maksujen ja palkkioiden soveltamisalaan vaan siihen sovelletaan kansallista lainsäädäntöä.

               12 artikla

               Voimaantulo

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Sitä sovelletaan 16 päivästä helmikuuta 2019.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 2.5.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        Euroopan parlamentin ja neuvoston asetus (EU) 2016/796, annettu 11 päivänä toukokuuta 2016, Euroopan unionin rautatievirastosta ja asetuksen (EY) N:o 881/2004 kumoamisesta (EUVL L 138, 26.5.2016, s. 1).

                     (2)

                        Euroopan parlamentin ja neuvoston direktiivi (EU) 2016/798, annettu 11 päivänä toukokuuta 2016, rautateiden turvallisuudesta (EUVL L 138, 26.5.2016, s. 102).

                     (3)

                        Komission täytäntöönpanoasetus XXX

                     (4)

                        Euroopan parlamentin ja neuvoston direktiivi (EU) 2016/797, annettu 11 päivänä toukokuuta 2016, rautatiejärjestelmän yhteentoimivuudesta Euroopan unionissa (EUVL L 138, 26.5.2016, s. 44).

                     (5)

                        Komission täytäntöönpanoasetus (EU) 2018/545, annettu 4 päivänä huhtikuuta 2018, raideliikenteen kalustoyksikköjen markkinoillesaattamislupa- ja tyyppihyväksyntämenettelyä koskevista käytännön järjestelyistä Euroopan parlamentin ja neuvoston direktiivin (EU) 2016/797 nojalla (EUVL L 90, 6.4.2018, s. 66).

                     (6)

                        Komission täytäntöönpanoasetus XX

                     (7)

                        Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1–96).


title: KOMISSION TÄYTÄNTÖÖNPANOASETUS (EU) …/…, väliaikaisista suorista tilastotoimista vuoden 2021 väestö- ja asuntolaskennan valikoitujen aihealueiden jakelua varten 1 km²:n ruudustoon geokoodattuina

text:
               KOMISSION TÄYTÄNTÖÖNPANOASETUS (EU) …/…,

               annettu 21.11.2018,

               väliaikaisista suorista tilastotoimista vuoden 2021 väestö- ja asuntolaskennan valikoitujen aihealueiden jakelua varten 1 km²:n ruudustoon geokoodattuina

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon Euroopan tilastoista annetun Euroopan parlamentin ja neuvoston asetuksen (EY) N:o 223/2009
                  1
                ja erityisesti sen 14 artiklan 2 kohdan,

               sekä katsoo seuraavaa:

               (1)Unionin laajuisten yhdenmukaistettujen laskennan aihealueiden jakelu vakiomuotoisessa alueruudustossa, erityisesti 1 km²:n ruudustossa, on keskeisellä sijalla Euroopan tilastotiedon tuottamisessa jäsenvaltioiden tulevaa päätöksentekoa ja laskennan strategioita varten.

               (2)Asetuksen (EY) N:o 223/2009 14 artiklan 1 kohdan b alakohdan mukaan komissio voi erityisissä ja asianmukaisesti perustelluissa tapauksissa odottamattomiin tarpeisiin vastaamiseksi päättää väliaikaisista suorista tilastotoimista, joiden on täytettävä kyseisen asetuksen 14 artiklan 2 kohdassa säädetyt edellytykset.

               (3)Näissä väliaikaisissa suorissa tilastotoimissa olisi edellytettävä tietojen keruuta yhden viitevuoden ajalta. Kaikkien jäsenvaltioiden olisi pystyttävä esittämään vuoden 2021 väestö- ja asuntolaskennan viiteajankohtana yhteen muuttujaan perustuvat laskentatiedot 1 km²:n ruudustoon geokoodattuina; unionin olisi lisäksi annettava kansallisille tilastolaitoksille ja muille kansallisille viranomaisille rahoitusta niille aiheutuneiden lisäkustannusten kattamiseksi. Komissio toteuttaa näiden toimien tueksi kustannustehokkuusanalyysin ja laatii kokonaisarvion tilastojen tuottamisen lisäkustannuksista.

               (4)Näiden toimien toteuttaminen on perusteltua, sillä unionissa on yhteinen tarve saada väestöjakaumasta luotettavaa, tarkkaa ja vertailukelpoista tietoa, jonka alueellinen tarkkuus on riittävä, joka perustuu yhdenmukaistettuihin julkaisuvaatimuksiin ja joka on tarkoitettu erityisesti yleiseurooppalaiseen alueelliseen politiikan suunnitteluun.

               (5)Kaikkialla unionissa on saatavilla yhdenmukaistettuja alueellisesti eriteltyjä demografisia tietoja, ja tavoitteena on esittää kustakin jäsenvaltiosta yksi aineisto, joka sisältää vuoden 2021 väestö- ja asuntolaskennan valikoidut aihealueet 1 km²:n ruudustoon geokoodattuina. Vastausrasite ei lisäänny, sillä kaikki tarvittavat tiedot saadaan vuoden 2021 laskennan tiedoista.

               (6)Jotta voidaan saada vertailukelpoisia yhdenmukaistettuja tietoja kaikkialta unionista, on määritettävä unionin laajuinen vakiomuotoinen alueruudusto, joka koostuu 1 km²:n soluista. Lisäksi on vahvistettava erityiset aihealueet ja niiden erittelyt sekä yksityiskohtainen ohjelma, joka esitetään tässä 1 km²:n ruudustossa. On myös tarpeen määrittää kyseistä aineistoa varten tarvittavat alueelliset ja tilastolliset metatiedot.

               (7)Euroopan parlamentin ja neuvoston direktiivissä 2007/2/EY
                  2
                ja siihen liittyvissä komission täytäntöönpanoasetuksissa vahvistetaan paikkatietojen jakelua varten vaaditut metatiedot
                  3
               , tietoformaatti
                  4
                ja verkkopalvelut
                  5
               . Kyseisen direktiivin liitteessä III oleva 1 kohta kattaa mahdolliset tilastolliset ruudustot paikkatietojen jakelua varten, ja sen soveltamisalaan kuuluvat liitteessä III olevan 10 kohdan mukaan ryhmään ”Väestöjakauma – demografia” kuuluvat paikkatietoaineistot.

               (8)Vuoden 2021 laskentatietojen toimittamista koskevat yhteiset säännöt, erityisesti viitevuoden ja vaadittujen metatietojen
                  6
               , laskennan aihealueiden sekä niiden erittelyiden kuvausten
                  7
                ja teknisen esitysmuodon
                  8
                osalta, vahvistetaan Euroopan parlamentin ja neuvoston asetuksessa (EY) N:o 763/2008
                  9
                ja siihen liittyvissä komission täytäntöönpanoasetuksissa.

               (9)Jäsenvaltioiden olisi toimitettava validoidut tiedot ja metatiedot sähköisesti ja soveltuvassa teknisessä esitysmuodossa, jonka komissio hyväksyy. Kansainvälinen selvityspankki, Euroopan keskuspankki, Euroopan komissio (Eurostat), Kansainvälinen valuuttarahasto, Taloudellisen yhteistyön ja kehityksen järjestö (OECD), Yhdistyneet kansakunnat sekä Maailmanpankki käynnistivät tilasto- ja metatiedon vaihtoa koskevan hankkeen (Statistical Data and Metadata eXchange, SDMX), johon väestölaskennan tietoaineisto verkkosovellus (Census Hub) perustuu. SDMX ja väestölaskennan tietoaineisto tarjoavat tilastolliset, tekniset ja siirtostandardit. Näiden standardien mukainen tekninen esitysmuoto olisi sen vuoksi otettava käyttöön.

               (10)Komissio (Eurostat) järjesti hankkeen, jossa käsiteltiin laskentatietojen yhdenmukaistettua suojaa Euroopan tilastojärjestelmässä, ja se tuotti hyviä käytäntöjä ja täytäntöönpano-ohjeita 1 km²:n ruudustossa esitettävien tietojen luovuttamiseen liittyvää yhdenmukaistettua tietosuojaa varten.

               (11)Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Kohde

               Vahvistetaan väliaikaiset suorat tilastotoimet vuoden 2021 väestö- ja asuntolaskennan valikoitujen aihealueiden kehittämiseksi, tuottamiseksi ja jakelemiseksi 1 km²:n ruudustoon geokoodattuina, jäljempänä ’1 km²:n ruudustossa esitettävät tiedot’.

               Tätä tarkoitusta varten määritetään erillinen Eurooppaa koskeva yhdenmukaistettu ja vakiomuotoinen viiteruudusto, joka koostuu soluista, joiden pinta-ala on 1 km². Lisäksi vahvistetaan erityiset aihealueet ja niiden erittelyt sekä yksityiskohtainen ohjelma ja metatiedot 1 km²:n viiteruudustoon geokoodattujen vuoden 2021 väestö- ja asuntolaskentatietojen jakelua varten.

               2 artikla

               Määritelmät

               Tässä asetuksessa sovelletaan asetuksen (EY) N:o 763/2008 2 artiklassa vahvistettuja määritelmiä.

               Lisäksi tässä asetuksessa tarkoitetaan:

               (1)’ruudustolla’, ’ruudulla’ ja ’ruuduston pisteellä’ asetuksen (EU) N:o 1089/2010 liitteessä II olevassa 2.1 kohdassa määriteltyä ruudustoa, ruutua ja ruuduston pistettä;

               (2)’kokonaisväestöllä’ yhden ruudun kaikkia henkilöitä, joiden vakinainen asuinpaikka sijaitsee kyseisen ruudun alueella;

               (3)’tietoerällä’ tämän asetuksen liitteessä II määriteltyyn taulukkoon sisältyvää yksittäistä mittausta;

               (4)’tiedon arvolla’ tietoerän sisältämää tietoa; Tiedon arvo voi olla joko ’numeerinen arvo’ tai ’erityinen arvo’;

               (5)’numeerisella arvolla’ kokonaislukua, joka on yhtä suuri tai suurempi kuin 0 ja joka antaa tilastotietoa kyseistä tietoerää vastaavasta havainnosta;

               (6)’validoiduilla tiedoilla’ tietoja, jotka jäsenvaltio on todentanut hyväksyttyjen validointisääntöjen mukaisesti;

               (7)’havaintoarvolla’ numeerista arvoa, joka edustaa parasta saatavilla olevaa havaittua tai imputoitua tietoa, jonka pohjana ovat kaikki saatavilla olevat vuoden 2021 laskennan tiedot, erityisesti ennen tilastotietojen luovuttamista koskevien sääntöjen soveltamista;

               (8)’salassapidettävällä arvolla’ numeerista arvoa, joka ei tilastollisen tietosuojan varmistamiseksi saa paljastua tilastotietojen luovuttamiseen liittyvien jäsenvaltioiden suojauskäytäntöjen mukaisesti;

               (9)’erityisellä arvolla’ tietoerässä numeerisen arvon sijaan olevaa symbolia;

               (10)’merkinnällä’ koodia, joka voidaan lisätä tiettyyn tietoerään kuvaamaan sen tiedon arvon erityispiirrettä.

               3 artikla

               1 km²:n viiteruudustoa koskeva kuvaus

               1.Asetuksen (EU) N:o 1089/2010 liitteessä IV olevan 1.5 jakson mukaisesti yleiseurooppalaisessa käytössä sovellettava tilastollinen 1 km²:n viiteruudusto on pintatarkka ruudusto Grid_ETRS89-LAEA1000. Tätä asetusta sovellettaessa on mainitun asetuksen liitteessä II olevassa 2.2.1 jaksossa kyseistä ruudustoa varten määritetyssä koordinaatistossa esitettävän viiteruuduston alueellinen ulottuvuus rajattava siten, että ”itään”-arvot ovat 900 000–7 400 000 metriä ja ”pohjoiseen”-arvot 900 000–5 500 000 metriä.

               2.Mainitun asetuksen liitteessä IV olevan 1.4.1.1 jakson mukaisesti 1 km²:n viiteruuduston kukin yksittäinen ruutu on yksilöitävä erillisellä ruututunnisteella, joka muodostuu merkeistä ”CRS3035RES1000mN”. Tämän jälkeen ilmoitetaan ruudun vasemmassa alanurkassa sijaitsevan ruuduston pisteen ”pohjoiseen”-arvo metreinä, sen jälkeen kirjain ”E” ja lopuksi ruudun vasemmassa alanurkassa sijaitsevan ruuduston pisteen ”itään”-arvo metreinä.

               3.Tiedot toimittavan jäsenvaltion on liitettävä kunkin toimittamansa ruudun ruututunnisteen alkuun maakoodi, sellaisena kuin se on määritelty Euroopan unionin julkaisutoimiston julkaisemassa Toimielinten yhteiset tekstinlaadinnan ohjeet julkaisussa, ja sen perään merkki ”_”.

               4 artikla

               1 km²:n ruudustossa esitettävien tietojen aihealueita ja niiden erittelyitä koskevat kuvaukset

               Vuoden 2021 laskentatietoihin sovelletaan asetuksen (EU) 2017/543 liitteessä vahvistettuja aihealueiden kuvauksia. Tässä asetuksessa sovellettavat aihealueiden erittelyt esitetään tämän asetuksen liitteessä I.

               5 artikla

               1 km²:n ruudustossa esitettäviä tietoja koskeva ohjelma

               1.Ohjelma, joka koskee 1 km²:n ruudustossa esitettäviä tietoja, jotka kunkin jäsenvaltion on toimitettava komissiolle (Eurostatille) viitevuodelta 2021, esitetään liitteessä II.

               2.Jäsenvaltioiden on korvattava salassapidettävät arvot erityisellä arvolla ”ei saatavilla”.

               6 artikla

               Tulosten yhdenmukaistaminen

               1.Unionin laajuisen vertailukelpoisuuden helpottamiseksi tulostietojen arvot on yhdenmukaistettava jakelua varten. Tämän vuoksi on pyrittävä mahdollisuuksien mukaan käyttämään aina numeerisia arvoja mieluummin kuin erityisiä arvoja.

               2.Jotta varmistetaan, että kokonaisväestön alueellista jakaumaa koskevat tiedot ovat riittävän tarkat ja luotettavat, jäsenvaltioiden on noudatettava seuraavia vaatimuksia:

               (a)kokonaisväestöä koskevia tietoeriä ei saa ilmoittaa salassapidettävinä;

               (b)kokonaisväestöä koskevat tietoerät, joiden havaintoarvo on muu kuin ”0”, on merkittävä merkinnällä ”asuttu”; ja

               (c)kokonaisväestöä koskevia tietoeriä, joiden havaintoarvo on ”0”, ei saa merkitä merkinnällä ”asuttu”.

               7 artikla

               Metatiedot

               Jäsenvaltioiden on toimitettava komissiolle (Eurostatille) 1 km²:n ruudustossa esitettäviä tietoja koskevat metatiedot liitteen III mukaisesti.

               8 artikla

               Viiteajankohta

               Kunkin jäsenvaltion 1 km²:n ruudustossa esitettävien tietojen toimittamisen viiteajankohdan on oltava sama kuin kyseisen jäsenvaltion asetuksen (EU) 2017/712 3 artiklan mukaisesti ilmoittama viiteajankohta.

               9 artikla

               Tietojen ja metatietojen toimittamisajankohta

               1.Jäsenvaltioiden on toimitettava komissiolle (Eurostatille) kokonaisväestöä koskevat validoidut ja aggregoidut tiedot sekä metatiedot viimeistään 31 päivänä joulukuuta 2022.

               2.Jäsenvaltioiden on toimitettava komissiolle (Eurostatille) validoidut ja aggregoidut tiedot sekä metatiedot viimeistään 31 päivänä maaliskuuta 2024, sanotun kuitenkaan rajoittamatta 1 kohdan soveltamista.

               10 artikla

               Tietojen ja metatietojen toimittamisen tekninen esitysmuoto

               Tekninen esitysmuoto, jota on käytettävä tietojen ja metatietojen toimittamisessa, on SDMX-formaatti, sellaisena kuin se on toteutettu väestölaskennan tietoaineisto verkkosovelluksen (Census Hub) kautta. Jäsenvaltioiden on toimitettava vaaditut tiedot ja metatiedot komission (Eurostatin) esittämien tietorakenteen määritelmien ja niihin liittyvien kuvausten mukaisina. Niiden on säilytettävä vaaditut tiedot ja metatiedot 31 päivään joulukuuta 2034 asti komission (Eurostatin) myöhemmin mahdollisesti esittämää tiedonsiirtopyyntöä varten.

               11 artikla

               Laatuvaatimukset

               1.Jäsenvaltioiden on varmistettava toimitettavien tietojen laatu.

               2.Tätä asetusta sovellettaessa toimitettaviin tietoihin sovelletaan asetuksen (EY) N:o 223/2009 12 artiklan 1 kohdassa tarkoitettuja laatukriteerejä.

               3.Jäsenvaltioiden on komission (Eurostatin) pyynnöstä toimitettava sille tilastotietojen laadun arviointia varten tarvittavat lisätiedot.

               12 artikla

               Jakelu

               1.Komissio (Eurostat) toteuttaa 5 artiklassa tarkoitettujen 1 km²:n ruudustossa esitettävien tietoaineistojen sekä 7 artiklassa tarkoitettujen niihin liittyvien metatietojen jakelun.

               2.Tätä asetusta sovellettaessa 1 km²:n ruudustossa esitettäviä tietoja koskeva ohjelma ja metatiedot, jotka jäsenvaltioiden on toimitettava ja joiden jakelun Eurostat toteuttaa, vastaavat niitä tietoja, joiden jakelun jäsenvaltiot toteuttavat kansallisella tasolla direktiivin 2007/2/EY ja sen täytäntöönpanoasetusten (EY) N:o 1205/2008, (EY) N:o 976/2009 ja (EU) N:o 1089/2010 mukaisesti.

               13 artikla

               Voimaantulo

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 21.11.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 87, 31.3.2009, s. 164.

                     (2)

                        Euroopan parlamentin ja neuvoston direktiivi 2007/2/EY Euroopan yhteisön paikkatietoinfrastruktuurin (INSPIRE) perustamisesta (EUVL L 108, 25.4.2007, s. 1).

                     (3)

                        Komission asetus (EY) N:o 1205/2008 Euroopan parlamentin ja neuvoston direktiivin 2007/2/EY täytäntöönpanosta metatiedon osalta (EUVL L 326, 4.12.2008, s. 12).

                     (4)

                        Komission asetus (EU) N:o 1089/2010 Euroopan parlamentin ja neuvoston direktiivin 2007/2/EY täytäntöönpanosta paikkatietoaineistojen ja -palvelujen yhteentoimivuuden osalta (EUVL L 323, 8.12.2010, s. 11).

                     (5)

                        Komission asetus (EY) N:o 976/2009 Euroopan parlamentin ja neuvoston direktiivin 2007/2/EY täytäntöönpanosta verkkopalvelujen osalta (EUVL L 274, 20.10.2009, s. 9).

                     (6)

                        Komission asetus (EU) 2017/712 Euroopan parlamentin ja neuvoston asetuksessa (EY) N:o 763/2008 tarkoitettuja väestö- ja asuntolaskentoja koskevien viitevuoden sekä tilastotieto- ja metatieto-ohjelman vahvistamisesta (EUVL L 105, 21.4.2017, s. 1).

                     (7)

                        Komission täytäntöönpanoasetus (EU) 2017/543 väestö- ja asuntolaskennoista annetun Euroopan parlamentin ja neuvoston asetuksen (EY) N:o 763/2008 soveltamissäännöistä aihealueiden sekä niiden erittelyiden kuvausten osalta (EUVL L 78, 23.3.2017, s. 13).

                     (8)

                        Komission täytäntöönpanoasetus (EU) 2017/881 väestö- ja asuntolaskennoista annetun Euroopan parlamentin ja neuvoston asetuksen (EY) N:o 763/2008 täytäntöönpanosta laatuselvityksiä koskevien menettelyjen ja laatuselvitysten rakenteen sekä tietojen toimittamisessa käytettävän teknisen esitysmuodon osalta ja asetuksen (EU) N:o 1151/2010 muuttamisesta (EUVL L 135, 24.5.2017, s. 6).

                     (9)

                        Euroopan parlamentin ja neuvoston asetus (EY) N:o 763/2008 väestö- ja asuntolaskennoista (EUVL L 218, 13.8.2008, s. 14).

    ---documentbreak---

               LIITE I

               4 artiklassa tarkoitettujen laskennan aihealueiden erittelyjen kuvaukset

               Asetuksen (EU) 2017/543 liitteessä esitettyjen laskennan aihealueiden erittelyjen kuvaukset on tätä asetusta sovellettaessa esitettävä seuraavasti:

               –Kunkin 1 km²:n viiteruudustossa jakelua varten valikoidun aihealueen otsikko ilmoitetaan sellaisena kuin se on asetuksen (EU) 2017/543 liitteessä.

               –Kunkin aihealueen osalta sovelletaan asetuksen (EU) 2017/543 liitteessä vahvistettuja kuvauksia, joissa viitataan kyseiseen aihealueeseen yleisesti.

               –Sen jälkeen täsmennetään aihealueen erittely.

               –Kaikkien erittelyjen tarkoituksena on eritellä kaikki henkilöiden yhteissummat tai välisummat.

               Aihealue: Vakinainen asuinpaikka

               Tätä aihealuetta koskevien erittelyjen luokkia, joita koskevat tiedot jäsenvaltion on ilmoitettava, ovat 3 artiklan 1 kohdassa tarkoitetun 1 km²:n viiteruuduston kaikki ruudut, joiden alue sisältää osan kyseisen jäsenvaltion alueesta, täydennettyinä yhdellä virtuaalisella ruudulla jäsenvaltiota kohden niiden henkilöiden osalta, joita ei ole kohdennettu.

                        1 km²:n viiteruudustoon perustuva maantieteellinen alue
                           1

                        GEO.G.

                        x.

                        Kaikki ruudut, jotka kuuluvat osittain tai kokonaan jäsenvaltion alueeseen

                        x.

                        y.

                        Yksi virtuaalinen ruutu jäsenvaltiota kohden

                        y.

               Jos henkilön vakinainen asuinpaikka tiedot toimittavan jäsenvaltion viiteruuduston kattamalla alueella ei ole tiedossa, voidaan käyttää tieteellisesti perusteltuja, hyvin dokumentoituja ja julkisesti saatavilla olevia tilastollisia estimointimenetelmiä kyseisen henkilön kohdentamiseksi tiettyyn ruutuun. Henkilöt, joita ei ole kohdennettu mihinkään viiteruuduston ruutuun, kohdennetaan kyseisen jäsenvaltion virtuaaliseen ruutuun GEO.G.y.

               Aihealue: Sukupuoli

               Tässä asetuksessa sovelletaan tämän aihealueen osalta asetuksen (EU) 2017/543 liitteessä esitettyä erittelyä SEX..

               Aihealue: Ikä

               On ilmoitettava seuraavat erittelyjen luokat:

                        Ikä

                        AGE.G.

                        1.

                        Alle 15 vuotta

                        1.

                        2.

                        15–64 vuotta

                        2.

                        3.

                        65 vuotta ja yli

                        3.

               Tiedot iästä on ilmoitettava asetuksen (EU) 2017/543 liitteessä esitetyn mukaisesti viiteajankohtana (täysinä vuosina).

               Aihealue: Toiminnan laatu (työllisten määrä)

               On ilmoitettava seuraava erittelyyn CAS.L. kuuluva luokka, joka on esitetty asetuksessa (EU) 2017/543:

                        Toiminnan laatu

                        CAS.L.

                        1.

                        Työlliset

                        1.1.

               Tähän luokkaan sovelletaan asetuksen (EU) 2017/543 liitteessä olevaa ’työllisiä’ koskevaa kuvausta.

               Aihealue: Syntymämaa/-paikka

               On ilmoitettava seuraavat erittelyyn POB.L. kuuluvat luokat, jotka on esitetty asetuksessa (EU) 2017/543:

                        Syntymämaa/-paikka

                        POB.L.

                        1.

                        Syntymäpaikka tiedot toimittavassa maassa

                        1.

                        2.

                        Syntymäpaikka muussa EU:n jäsenvaltiossa

                        2.1.

                        3.

                        Syntymäpaikka muualla

                        2.2.

               Aihealue: Vakinainen asuinpaikka vuotta ennen väestö- tai asuntolaskentaa

               On ilmoitettava seuraavat erittelyyn ROY. kuuluvat luokat, jotka on esitetty asetuksessa (EU) 2017/543:

                        Vakinainen asuinpaikka vuotta ennen väestö- tai asuntolaskentaa

                        ROY.

                        1.

                        Vakinainen asuinpaikka muuttumaton

                        1.

                        2.

                        Muuttanut tiedot toimittavan maan sisällä

                        2.1.

                        3.

                        Muuttanut tiedot toimittavan maan ulkopuolelta

                        2.2.

               Jos muuttaminen on tapahtunut saman ruudun alueella, ilmoitetaan tapauksen mukaan joko ”Muuttanut tiedot toimittavan maan sisällä” (ROY.2.1.) tai ”Muuttanut tiedot toimittavan maan ulkopuolelta” (ROY.2.2.).

               LIITE II

               5 artiklassa tarkoitettu ohjelma, joka koskee 1 km²:n viiteruudustoon geokoodattuja laskennan tilastotietoja

               Viitevuodelta 2021 toimitettavan ohjelman, joka koskee 1 km²:n ruudustossa esitettäviä tietoja, on koostuttava kaksiulotteisesta taulukosta, jossa ristiintaulukoidaan liitteessä I määritellyt erittelyä GEO.G. koskevat ruudut ja seuraavat liitteessä I esitetyt laskennan aihealueiden erittelyjen luokat:

                        1 km²:n viiteruudustossa eriteltävät laskennan aihealueiden luokat

                        STAT.G.

                        0.

                        SEX.0.: Kokonaisväestö

                        0.

                        1.

                        SEX.1.: Mies

                        1.

                        2.

                        SEX.2.: Nainen

                        2.

                        3.

                        AGE.G.1.: Alle 15 vuotta

                        3.

                        4.

                        AGE.G.2.: 15–64 vuotta

                        4.

                        5.

                        AGE.G.3.: 65 vuotta ja yli

                        5.

                        6.

                        CAS.L.1.1.: Työlliset
                           2

                        6.

                        7.

                        POB.L.1.: Syntymäpaikka tiedot toimittavassa maassa

                        7.

                        8.

                        POB.L.2.1.: Syntymäpaikka muussa EU:n jäsenvaltiossa

                        8.

                        9.

                        POB.L.2.2.: Syntymäpaikka muualla

                        9.

                        10.

                        ROY.1.: Vakinainen asuinpaikka vuotta ennen väestö- tai asuntolaskentaa muuttumaton

                        10.

                        11.

                        ROY.2.1.: Vakinainen asuinpaikka vuotta ennen väestö- tai asuntolaskentaa: muuttanut tiedot toimittavan maan sisällä

                        11.

                        12.

                        ROY.2.2.: Vakinainen asuinpaikka vuotta ennen väestö- tai asuntolaskentaa: muuttanut tiedot toimittavan maan ulkopuolelta

                        12.

               LIITE III

               7 artiklassa tarkoitetuista 1 km²:n ruudustossa esitettävistä tiedoista vaaditut metatiedot

               Tietoeriä koskevat metatiedot

               1.Jäsenvaltioiden on tarvittaessa lisättävä tietoerään seuraavat merkinnät:

               a)”tilapäinen”;

               b)”asuttu”;

               c)”tarkistettu”;

               d)”ks. liitteenä olevat tiedot”;

               e)”salassapidettävä”
                  3
               .

               2.Ainoastaan ”kokonaisväestöä” koskeviin tiedon arvoihin, jotka ilmoitetaan 9 artiklan 1 kohdan mukaisesti ja joita jäsenvaltio ei pidä lopullisina tietoina ilmoittamisajankohtana, liitetään merkintä ”tilapäinen”.

               3.Merkintää ”asuttu” käytetään ainoastaan ”kokonaisväestöä” koskevissa tietoerissä 6 artiklan 2 kohdassa esitettyjen säännösten mukaisesti.

               4.Kaikista tiedon arvoista, joihin on liitetty vähintään toinen merkinnöistä ”tarkistettu” ja ”ks. liitteenä olevat tiedot”, on annettava selittävä huomautus.

               5.Kaikkiin tietoeriin, joiden salassapidettävä arvo on korvattu erityisellä arvolla ”ei saatavilla”, on lisättävä merkintä ”salassapidettävä”.

               Aihealueita koskevat metatiedot

               Komissiolle (Eurostatille) asetuksen (EU) 2017/712 6 artiklan nojalla toimitettavien aihealueita koskevien metatietojen lisäksi jäsenvaltioiden on toimitettava jokaisesta liitteeseen I sisältyvästä aihealueesta metatiedot, jotka koskevat tietolähteitä ja menetelmiä, joiden avulla 1 km²:n viiteruudustossa esitettävät tiedon arvot on saatu kyseisen aihealueen osalta. Metatietojen on sisällettävä erityisesti seuraavat:

               –ilmoitettujen tiedon arvojen luotettavuutta ja tarkkuutta koskevat tiedot;

               –kuvaus menetelmistä, joita on käytetty 1 km²:n viiteruudustossa esitettävien tiedon arvojen estimoinnissa, mukaan lukien menetelmien tuloksena saatujen tiedon arvojen luotettavuus ja tarkkuus;

               –kuvaus menetelmistä, joita on käytetty henkilöiden kohdentamisessa tiettyihin ruutuihin aihealueen ”vakinainen asuinpaikka” kohdalla, mukaan lukien tiedot luokkaan GEO.G.y. kuuluvia henkilöitä koskevista ominaisuuksista.

               Viitemetatiedot

               Asetuksen (EU) 2017/881 liitteessä esitettyjä metatietoja ja rakennetta täydennetään tämän asetuksen soveltamiseksi seuraavilla kohdilla, jotka liittyvät nimenomaisesti 1 km²:n ruudustossa esitettäviin tietoihin:

               –Täydennetään 3.3 kohtaa ”Tietojen käsittely ja arviointi” lisäämällä 3.3.3 alakohta ”Lisätietoja 1 km²:n ruudustossa esitettävien tietoaineistojen tuottamiseen sovellettavasta (ei aihealuekohtaisesta) perusmenetelmästä”.

               –Täydennetään 3.4 kohtaa ”Levitys” yksityiskohtaisilla tiedoilla tilastotietojen luovuttamisesta annettuihin sääntöihin sisältyvistä toimenpiteistä, jotka koskevat 1 km²:n ruudustossa esitettäviä tietoaineistoja. Jäsenvaltioiden on toimitettava komissiolle (Eurostatille) tiedot toimenpiteistä, jotka liittyvät 1 km²:n ruudustossa esitettävien tietojen yhdenmukaistettuun suojaan, erityisesti siinä tapauksessa, että ne ovat käyttäneet Euroopan tilastojärjestelmän hyviä käytäntöjä ja täytäntöönpano-ohjeita 1 km²:n ruudustossa esitettävien tietojen yhdenmukaistettua suojaa varten.

               –Täydennetään 4.2 kohtaa ”Ajantasaisuus ja oikea-aikaisuus” tarkoilla kalenteripäivillä, jotka koskevat 1 km²:n ruudustossa esitettävien tietojen ja metatietojen toimittamista ja mahdollisia tarkistuksia.

               –Täydennetään 4 kohtaa ”Lähtötietojen laadun arviointi” lisäämällä 4.7 alakohta ”Maantieteelliset tiedot – tietojen laatu”, joka kattaa maantieteelliset laatuperiaatteet, erityisesti alueellisen kattavuuden ja vertailukelpoisuuden, sijaintitarkkuuden sekä geokoodaukseen käytettävien maantieteellisten tietojen ajallisen koherenssin ja kattavuuden.

                     (1)

                        Koodit ”x.” ovat 3 artiklassa tarkoitettuja ruututunnisteita. Koodin ”y.” on koostuttava merkkijonosta, jossa on sana ”unallocated” (kohdentamaton) ja tiedot toimittavan jäsenvaltion maakoodi 3 artiklan 3 kohdassa määritellyn mukaisesti.

                     (2)

                        Luokkaan ”työlliset” kuuluvat tiedot on toimitettava mahdollisuuksien mukaan, sikäli kuin ne ovat saatavilla tiedot toimittavassa jäsenvaltiossa.

                     (3)

                        Tätä merkintää ei sovelleta kokonaisväestöä koskeviin tietoeriin, kuten 6 artiklan 2 kohdan a alakohdassa säädetään.


title: KOMISSION TÄYTÄNTÖÖNPANOASETUS (EU) …/…, Euroopan parlamentin ja neuvoston asetuksen (EU) 2016/2031 42 artiklan 1 kohdassa tarkoitettujen vakavan riskin kasvien, kasvituotteiden ja muiden tavaroiden riskinarvioinnin suorittamiseksi noudatettavaa menettelyä koskevista erityisistä säännöistä

text:
               KOMISSION TÄYTÄNTÖÖNPANOASETUS (EU) …/…,

               annettu 18.12.2018,

               Euroopan parlamentin ja neuvoston asetuksen (EU) 2016/2031 42 artiklan 1 kohdassa tarkoitettujen vakavan riskin kasvien, kasvituotteiden ja muiden tavaroiden riskinarvioinnin suorittamiseksi noudatettavaa menettelyä koskevista erityisistä säännöistä

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031
                  1
                ja erityisesti sen 42 artiklan 6 kohdan,

               sekä katsoo seuraavaa:

               (1)Olisi vahvistettava säännöt sen varmistamiseksi, että asetuksen (EU) 2016/2031 42 artiklan 4 kohdassa tarkoitettu riskinarviointi suoritetaan kohtuullisen ajan kuluessa ja että sen perustana oleva teknisen asiakirja-aineiston käsittely tapahtuu nopeasti.

               (2)Riskinarvioinnin suorittamiseksi komissiolle olisi esitettävä hakemus, jonka voisi toimittaa ainoastaan asianomaisen kolmannen maan kansallinen kasvinsuojeluorganisaatio, jota tarkoitetaan kansainvälisessä kasvinsuojeluyleissopimuksessa. Näin pystytään varmistamaan, että kaikki unionin alueelle tuotaviin kasveihin, kasvituotteisiin tai muihin tavaroihin liittyvän riskin arvioimiseen tarvittavat seikat ovat asianomaisen kolmannen maan toimivaltaisen viranomaisen vahvistamia. Tämä olisi tarpeen, jotta voidaan varmistaa riskinarvioinnin luotettavuus ja oikeutus asetuksen (EU) 2016/2031 42 artiklan 4 kohdan nojalla toteutettavien toimenpiteiden perustana. Kyseisiä sääntöjä olisi sovellettava rajoittamatta komission oikeutta esittää Euroopan elintarviketurvallisuusviranomaiselle, jäljempänä ’EFSA’, pyyntöjä tieteellisten lausuntojen antamiseksi asetuksen (EY) N:o 178/2002
                  2
                29 artiklan nojalla ja tieteellisen tai teknisen tuen antamiseksi mainitun asetuksen 31 artiklan nojalla.

               (3)Teknisen asiakirja-aineiston olisi sisällettävä tiedot hyödykkeistä, joita aiotaan tuoda unionin alueelle, sekä tiedot hyödykkeeseen vientimaassa mahdollisesti liittyvien tuhoojien tunnistamisesta, tiedot kansallisista kasvinsuojelutoimenpiteistä, tarkastuksista ja käsittelyistä ja hyödykkeen jalostamisesta sekä yhteydenpidosta komissioon ja EFSAan vastaavan luonnollisen henkilön yhteystiedot. Tällaiset tiedot ovat olennaisia, jotta voidaan suorittaa hyödykkeen riskinarviointi ja tunnistaa tuhoojalaji, jonka hallitsemiseksi saatetaan tarvita kasvinsuojelutoimenpiteitä.

               (4)Jotta EFSA saisi tietoonsa kaikki riskinarvioinnin suorittamiseen tarvittavat seikat, teknisen asiakirja-aineiston olisi sisällettävä EFSAn asiakirjassa ”Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031
                  3
               ” mainitut tiedot.

               (5)On aiheellista, että teknisen asiakirja-aineiston vastaanottamisesta ilmoitettuaan komissio tarkastaa, sisältääkö aineisto vaaditut tiedot, ja voi tarvittaessa pyytää lisätietoja tai selvennyksiä sen varmistamiseksi, että hakemus sisältää kaikki vaaditut ja asiaankuuluvat seikat riskinarviointia varten.

               (6)Avoimen, tehokkaan ja nopean riskinarviointiprosessin varmistamiseksi olisi vahvistettava säännöt, jotka koskevat EFSAn suorittamaa riskinarviointia, sen yhteydenpitoa hakijan kanssa ja arvioinnin julkaisemista.

               (7)Jotta voidaan välttää se, että tiettyjen tietojen luovuttaminen vahingoittaisi tiettyjen kolmansien osapuolten kilpailuasemaa, olisi sovellettava Euroopan parlamentin ja neuvoston asetuksen (EY) N:o 178/2002 mukaisia luottamuksellisuutta koskevia säännöksiä.

               (8)Oikeusvarmuuden vuoksi tätä asetusta olisi sovellettava samasta päivästä kuin asetusta (EU) 2016/2031.

               (9)Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla
               Kohde ja soveltamisala

               Tässä asetuksessa vahvistetaan menettelyt asetuksen (EU) 2016/2031 42 artiklan 4 kohdan mukaista riskinarviointia varten, jotta voidaan varmistaa, että arviointi suoritetaan kohtuullisen ajan kuluessa ja sellaisen tuontihakemuksen perusteella, jonka mukana on kattava tekninen asiakirja-aineisto ja johon sovelletaan määriteltyä menettelyä.

               2 artikla
               Teknisen asiakirja-aineiston toimittaminen

               Teknisen asiakirja-aineiston, jota tarvitaan asetuksen (EU) 2016/2031 42 artiklan 4 kohdassa tarkoitetun riskinarvioinnin suorittamiseksi, voi toimittaa komissiolle ainoastaan asianomaisen kolmannen maan kansallinen kasvinsuojeluorganisaatio.

               Teknisen asiakirja-aineiston mukana on oltava aineistoa, joka osoittaa tuonnille olevan kysyntää asetuksen (EU) 2016/2031 42 artiklan 5 kohdan mukaisesti.

               3 artikla
               Teknisen asiakirja-aineiston sisältö

               Teknisen asiakirja-aineiston on sisällettävä kunkin kasvin, kasvituotteen tai muun tavaran osalta kaikki seuraavat tiedot:

               a)tiedot hyödykkeestä, mukaan lukien hyödykkeen käsittely ja jalostus;

               b)tiedot hyödykkeeseen asianomaisessa viejämaassa mahdollisesti liittyvien tuhoojien tunnistamisesta;

               c)tiedot kasvinsuojelutoimenpiteistä ja tarkastuksista;

               d)asianomaisessa kolmannessa maassa yhteydenpidosta komissioon ja Euroopan elintarviketurvallisuusviranomaiseen, jäljempänä ’EFSA’, vastaavan kansallisen kasvinsuojelujärjestön yhteyspisteen yhteystiedot.

               Teknisen asiakirja-aineiston on sisällettävä myös kaikki EFSAn asiakirjassa ”Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031” mainitut tiedot.

               Hakija voi ilmoittaa, mitkä tiedot ovat sellaisia, että niiden luovuttaminen saattaisi vahingoittaa tietyn kolmannen osapuolen kilpailuasemaa ja joita olisi sen vuoksi kohdeltava luottamuksellisina tämän asetuksen 6 artiklan mukaisesti. Tällaisissa tapauksissa on esitettävä todennettavissa olevat perustelut.

               Asiakirja-aineisto on toimitettava jollakin unionin virallisella kielellä.

               4 artikla
               Teknisen asiakirja-aineiston vastaanottaminen ja tarkastelu komissiossa

               Komissio ilmoittaa teknisen asiakirja-aineiston vastaanottamisesta.

               Se tarkastaa, sisältääkö tekninen asiakirja-aineisto 3 artiklan ensimmäisen kohdan a–d alakohdassa kuvatut tiedot, ja voi pyytää hakijalta kyseisen teknisen asiakirja-aineiston sisällön ja aiheen edellyttämiä lisätietoja tai selvennyksiä.

               Jos komissio toteaa, että kyseiset vaatimukset täyttyvät, se toimittaa teknisen asiakirja-aineiston EFSAlle ja ilmoittaa asiasta jäsenvaltioille.

               5 artikla
               Riskinarvioinnin suorittaminen ja päätökseen saattaminen

               EFSA varmistaa, että tekninen asiakirja-aineisto on 3 artiklan toisessa kohdassa tarkoitetun EFSAn asiakirjan mukainen, ja se voi pyytää hakijalta kyseisen teknisen asiakirja-aineiston sisällön ja aiheen edellyttämiä lisätietoja tai selvennyksiä.

               Kun asia on tarkastettu, EFSA suorittaa riskinarvioinnin.

               Riskinarvioinnin aikana EFSA voi olla suoraan yhteydessä hakijaan pyytääkseen lisätietoja tai selvennyksiä.

               EFSAn on ilmoitettava komissiolle kaikista yhteydenotoista hakijaan.

               EFSAn on saatettava riskinarviointi päätökseen kohtuullisen ajan kuluessa ja toimitettava se komissiolle. EFSAn on julkaistava riskinarviointi julkaisussaan (EFSA Journal).

               Riskinarvioinnin perusteella komissio muuttaa tarpeen mukaan asetuksen (EU) 2016/2031 42 artiklan 3 kohdassa tarkoitettua luetteloa vakavan riskin kasveista, kasvituotteista ja muista tavaroista kyseisen asetuksen 42 artiklan 4 kohdan mukaisesti.

               6 artikla
               Luottamuksellisuus

               Tämän asetuksen soveltamiseksi sovelletaan asetuksen (EY) N:o 178/2002 39 artiklassa vahvistettuja säännöksiä, jotka koskevat hakijan toimittamien tietojen luottamuksellisuutta.

               7 artikla
               Voimaantulo ja soveltaminen

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Sitä sovelletaan 14 päivästä joulukuuta 2019.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 18.12.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 317, 23.11.2016, s. 4.

                     (2)

                        EYVL L 31, 1.2.2002, s. 1.

                     (3)

                        European Food Safety Authority (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G and Gardi C, 2018. Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031. EFSA supporting publication 2018:EN-1492, 22pp. doi:10.2903/sp.efsa.2018.1492